Ungdom og rus Begrepet «illegale rusmidler» omfatter narkotiske stoffer, som er ført opp på den norske narkotikalista. Oppbevaring, salg, import og lignende av illegale rusmidler, er ulovlig, og kan straffes av politiet.

En yngre målgruppe

Vårt intervjuobjekt, som velger å være anonym, har drevet med illegale rusmidler av og på i en lang periode nå, og har sterke meninger rundt akkurat dette temaet.

– Jeg har hørt at Hønefoss, for noen år tilbake, har vært en av de byene med størst flyt av illegale rusmidler i Norge, med tanke på innbyggertallet. Med et slikt utgangspunkt er det klart at rusmiljøet i Hønefoss fortsatt er ganske utbredt. Det som er litt skremmende er at bruk av svakere illegale rusmidler blant yngre har blitt mer akseptert bare på noen få år. Det er flere yngre brukere nå enn bare for noen få år siden, og det at ungdomsmiljøer får smake på illegale rusmidler i en tidligere alder ser jeg på som en uheldig utvikling.

Feilaktig informasjon

– Jeg tror grunnen til at ungdom får smake illegale rusmidler i en tidligere alder, kan komme av hvor dårlig informasjon som blir utgitt om de forskjellige rusmidlene. Da jeg gikk på skolen var det eneste vi fikk vite, at man skal holde seg unna narkotika og folk som driver med det. Vi fikk besøk av en politimann som viste oss diverse ulovlige rusmidler, og fortalte oss at dette er ting mennesker som har tatt dumme valg bruker, og at man skal holde seg unna, fortsetter h*n.

Anonym mener at bruk av rusmidler er stigmatiserende:

– Jeg vet det er mange som benytter seg av ulovlige rusmidler som føler de blir slengt inn i sin egen lille boble i samfunnet. For å forebygge bruk av illegal rus blant ungdom, tror jeg heller det er viktig å informere barn i tidlig alder om hva illegale rusmidler er, og hva det gjør. Sånn som blir gjort med alkohol den dag i dag. Alkohol er tross alt noe av det farligste som finnes der ute, men hvorfor går det da så fint med de fleste som bruker det? Jeg tror det er fordi når det gjelder alkohol, så lar foreldre, lærere og politi barna ha mye mer kjennskap til saken.

Deles inn i grupper

– Det er også viktig at vi deler inn de illegale rusmidlene i forskjellige grupper, fordi det finnes så utrolig mange forskjellige stoffer, med forskjellige effekter. Det er også stor forskjell på hvor skadelig de kan være.

Anonym mener illegale rusmidler er mye mer enn kun én ting.

– Når man vokser opp, blir man lært til at narkotika er farlig, og ikke at heroin, kokain og metamfetamin er noen av de farligste stoffene der ute.

Aldersgrense

Alkohol har også en aldersgrense, i motsetning til ulovlige rusmidler. Man kan i hvilken som helst alder reise til for eksempel Oslo og kjøpe rusmidler på gata.

– Om ulovlige rusmidler skulle blitt regulert på samme måte som alkohol måtte det vært lovlig. Jeg sier ikke at alle ulovlige rusmidler burde være lovlig, men noen av de mest utbredte, svake rusmidlene. Da hadde det svarte markedet blitt borte, og staten kunne brukt mer penger på avrusningstjenester, skoler og andre positive formål. Folk kunne fått hjelp istedenfor fengselsstraff, og bøter om avhengighet skulle oppstå.

H*n sammenligner nok en gang med alkohol, og forteller at de som får problemer med illegalt rus, er mye mer synlig enn alle de som ikke får det.

– Akkurat som det er lettere å kjenne igjen en som er alkoholiker, framfor en som bare drikker regelmessig.

Introduksjon

Selv ble anonym introdusert for illegale rusmidler via venner på ungdomsskolen. H*n kan fortelle at h*n var svært negativ til det, før h*n leste seg opp på temaet.

– Jeg har alltid vært en veldig åpensinnet person, og var villig til å ta til meg litt kunnskap rundt temaet. Jeg ble helt paff over hva jeg fant. Hvordan kunne et rusmiddel jeg har hørt så mye vondt om, ha så mange positive sider, og fortsatt være ulovlig? Da jeg fikk muligheten til å prøve, tok jeg den.

H*n forteller at første gangen h*n prøvde illegalt rus, i dette tilfellet «weed», ble sansene mye sterkere, noe som ble møtt med frykt.

– Jeg tror grunnen til at man kan bli så stresset når man røyker, er at man ikke mister all den dømmekraften man gjør når man drikker alkohol, og man ikke har fått like god informasjon om hva som kommer til å skje.

Selvdisiplin

Det som ofte skjer med dem som starter med illegale rusmidler, er at det utvikler seg i en negativ retning. Dette gjør at rusen blir en større og større del av livet til brukere.

– Jeg har alltid vært en person som tar livet, og skolen seriøst. Jeg har alltid klart å holde meg i nakkeskinnet, selv om jeg jar valgt å røyke cannabis i ny og ne. Jeg syns det med rusmidler er veldig spennende, men jeg har også ekstremt stor respekt for dem.

Konsekvenser

Puls har kontaktet Ingrid Nicolaysen, fra rustjenesten, for å få svar på konsekvensene av bruk av illegale rusmidler.

– De største konsekvensene er at ungdom ofte ikke fullfører utdanning. I tillegg mister de ofte interessen for andre aktiviteter, og mister kontakt med gamle venner.

Hun legger også til at de alvorligste konsekvensene kan være psykisk sykdom.

Ønske om å slutte

Hvis ungdom ønsker å slutte med rus, kan de få hjelp av ulike arenaer.

– Kommunen har et forebyggende team med utekontroll, i tillegg til en rustjeneste som jobber konkret med rusproblematikk. Videregående har helsesøster og rådgiver, og helsestasjonen kan også komme med god veiledning, forteller Nicolaysen.

Rustjenesten kan kontaktes direkte gjennom kommunens sentralbord. Her kan også foreldre få råd hvis de bekymret for barnas rusmisbruk.